Document ID: 32012R0412

KOMISJONI MÄÄRUS (EL) nr 412/2012,
15. mai 2012,
millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 68 lõiget 1 ja artiklit 131,
ning arvestades järgmist:
(1)
Määruses (EÜ) nr 1907/2006 on sätestatud, et kui liikmesriik leiab, et aine või sellist ainet sisaldava segu või toote tootmine, turuleviimine või kasutamine kujutab endast ohtu inimeste tervisele või keskkonnale ning et see oht ei ole piisavalt ohjatud ja et seda tuleks vähendada, koostab ta pärast Euroopa Kemikaaliameti (edaspidi „amet”) teavitamist toimiku.
(2)
Prantsusmaa on koostanud ainet dimetüülfumaraati käsitleva toimiku, milles on tõendatud, et kui dimetüülfumaraadi sisaldus tootes või selle osades on suurem kui 0,1 mg/kg, ohustab see inimeste tervist, ning et lisaks olemasolevatele meetmetele on liidu tasandil vaja võtta uusi meetmeid. Toimik esitati ametile, et amet saaks algatada piirangute seadmise.
(3)
On kindlaks tehtud, et mitme liikmesriigi turul kättesaadav mööbel ja jalatsid on kahjustanud Prantsusmaa, Poola, Soome, Rootsi ja Ühendkuningriigi tarbijate tervist.
(4)
Tehti kindlaks, et inimeste tervist kahjustas dimetüülfumaraat, mis on biotsiid, mida kasutatakse kaitsena hallitusseente eest, mis võivad niiskes kliimas ladustamise ja transportimise ajal nahkmööblit ja -jalatseid kahjustada. Dimetüülfumaraat oli enamasti pakitud väikestesse kottidesse, mis kinnitati mööbli sisse või pandi jalatsikarpidesse. Aurustudes kattis see toote, kaitstes seda hallitusseente eest. Samas mõjutas dimetüülfumaraat siiski ka tarbijaid, kes tootega kokku puutusid. Dimetüülfumaraat sattus tarbijate nahale ning põhjustas mitmel juhul ülitundlikkust (kontaktdermatiit), mille tõttu tekkisid valulikud sümptomid. Mõnel juhul anti teada ka ägedatest hingamisteedega seotud probleemidest. Dermatiiti on eriti raske ravida ning ülitundlikkus ei kao. Kuna dimetüülfumaraat võib põhjustada üliktundlikkust, võib tundlikel inimestel esineda kõrvaltoimeid juba kokkupuutel selle aine väga väikeste kogustega.
(5)
Liidus ei ole lubatud dimetüülfumaraati biotsiidides turustada ja kasutada kooskõlas Euroopa Parlamendi ja nõukogu 16. veebruari 1998. aasta direktiiviga 98/8/EÜ, mis käsitleb biotsiidide turuleviimist, (2) ning komisjoni 4. detsembri 2007. aasta määrusega (EÜ) nr 1451/2007 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta (3). Seega ei ole liidus toodetud tooteid lubatud dimetüülfumaraadiga töödelda. Direktiiviga 98/8/EÜ ei ole siiski ette nähtud piirata biotsiididega töödeldud toodete liitu importimist.
(6)
Euroopa Parlamendi ja nõukogu 3. detsembri 2001. aasta direktiivi 2001/95/EÜ (üldise tooteohutuse kohta) (4) artikli 13 alusel on komisjon vastu võtnud 17. märtsi 2009. aasta otsuse 2009/251/EÜ (millega kohustatakse liikmesriike tagama, et biotsiidi dimetüülfumaraat sisaldavaid tooteid ei lasta turule ega tehta turul kättesaadavaks), (5) millega piiratakse erakorralise meetmena dimetüülfumaraati sisaldavate toodete turuleviimist kuni dimetüülfumaraadiga seotud olukorra hindamine määruse (EÜ) nr 1907/2006 alusel on lõpule viidud.
(7)
Otsusega 2009/251/EÜ ette nähtud keelu kehtivusaega pikendati komisjoni otsusega 2010/153/EL, (6) komisjoni otsusega 2011/135/EL (7) ja komisjoni rakendusotsusega 2012/48/EL (8) ning see kehtib kuni käesoleva määruse jõustumiseni või 15. märtsini 2013, olenevalt sellest, kumb tähtpäev on varasem.
(8)
Ameti riskihindamise komitee 8. märtsi 2011. aasta arvamuse kohaselt tuleks keelata dimetüülfumaraadi kasutamine toodetes ja nende osades sisalduses üle 0,1 mg/kg ning dimetüülfumaraati üle 0,1 mg/kg sisaldavate toodete või nende osade turuleviimine, sest see on kõige asjakohasem liidu tasandi meede, mis vähendaks tõhusalt kindlaks tehtud riske.
(9)
Sotsiaal-majandusliku analüüsi komitee 14. juuni 2011. aasta arvamuse kohaselt on dimetüülfumaraati käsitlevad soovitatud meetmed kõige asjakohasemad liidu tasandi meetmed, mis aitaks vähendada kindlaks tehtud riske nii, et sotsiaal-majanduslik kasu ja kulu oleks tasakaalus.
(10)
Amet on riskihindamise komitee ja sotsiaal-majandusliku analüüsi komitee arvamused esitanud komisjonile.
(11)
Käesoleva määrusega ettenähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1907/2006 XVII lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. mai 2012

Labels: 3
0
1
20